VaMuchadehama Vanodoma Mazita eVakapamba Muzvare Mukoko neVamwe Vavo
Vana chiremba vanoti ichokwadi kuti vanhu vakapambwa vakatochwa nehurumende uye vanofanirwa kurapwa nechimbichimbi
Magweta ari kumirira nhengo dzeMDC, pamwe nemutori wenhau dzemifananidzo, VaShadreck Anderson Manyere, avo vapinda mudare neChitatu vachipomerwa mhosva yekubhomba makamba emapurisa, vaburitsa mazita evanhu vanonzi ndivo vakapamba vasungwa ava, avo vanosanganisirawo mutungamiri weZimbabwe Peace Project, Muzvare Jestina Mukoko. Vadomwa mazita avo naVaAlec Muchadehama mudare ndi Superintendent Tenderere veku Police Operations, Supt Crispen Makedenge, pamwe naDetective Inspector Elliot Muchada, avo vanoshandira kubazi remapurisa re Law and Order. Vaviri ava vanoshandira paHarare Central. Vamwe vadomwawo ndi Chief Superintendent Magwenzi vepaHarare Central, uye vamwe vanzi vanonzi Aunty Davy naVaMatambanadzo, avo vanoshandira kubazi re Military Intelligence kuchiuto. Panewo vasori vataurwa mazita avo, avo vanoshandira kusangano revasori reCentral Intelligence Organization. Vasungwa ava vaturawo mudare kutochwa kwavakaitwa vari mumaoko ehurumende. Vana chiremba vakaongorora vamwe vevasungwa ava vanaga vari mudare neChitatu. Vasungwa ava vakatochwa nenzira dzakasiyana siyana idzo dzinosanganisira kurohwa pasi petsoka, muviri wose, uye kunyikwa mumvura inotonhora. Vapinda mudare vanosanganisira vaimboshanda muhofisi yemutungamiri weMDC, VaMorgan Tsvangirai, VaGhandi Mudzingwa. Vanhu ava vari kuramba mhosva dzavari kupomerwa. Vakawanikwa nedare vaine mhosva, vanotongerwa rufu. Mumwe wevasungwa ava vari kupomerwa mhosva yekuda kupidigura hurumende yaVaMugabe, ndi Muzvare Mukoko, avo vakamiswa pamberi pedare neMuvhuro, vakanzi vadzokere zvakare kudare musi wa 14 Ndira. Muzvare Mukoko vakapambwa vari pamba pavo kuNorton nevanhu vainge vakapakatira zvombo, asi mapurisa akaramba kuti vakange vapamba Muzvare Mukoko. Asi maprisa ndiwo akazounza Muzvare Mukoko kudare redzimhosva. Magweta ari kumirira Muzvare Mukoko nevamwe vavo vanoti hurumende haisi kubata nyaya iyi nenzira kwayo. Dzimwe Nhau Kubva kuStudio7...